
<תקנות הדרכונים (תיקון מס' 2), התשע"ז-2017>
<היו"ר משה גפני:>
אני פותח את הישיבה בנושא תקנות הדרכונים (תיקון מס' 2). היו כמה נושאים שלא נסגרו ואני ביקשתי שתהיה הנחה והמחיר יהיה מופחת ממה שהוצע: הפחתה של 20 שקלים בקיץ ו-40 שקלים בחורף. אני ביקשתי גם לגבי הנושא של מי שאיננו נותן טביעות אצבעות, שהוא לא יצטרך כעבור חמש שנים... זה שנותנים לו לחמש שנים זו כבר בעיה, אבל אני מבין שכעבור חמש שנים הם רוצים לאפשר לו לשקול האם הוא רוצה בכל זאת לתת טביעות אצבעות. 
לפי טענת משרד הפנים המשמעות של העניין היא שהתעודה יותר טובה ואפשר להשתמש בה יותר בעולם. אבל מי שלא רוצה, אי אפשר לקנוס אותו. אני חושב שהנושא הזה בעייתי מבחינה משפטית; לוקחים בן אדם ואומרים "אתה נקנס בגלל שאתה לא נותן טביעות אצבעות", בעוד שהחוק לא מחייב אותו לתת טביעות אצבעות. לכן לחייב אותו כעבור חמש שנים לשלם מחיר מלא של דרכון – אני חושב שזה דבר לא נכון וצריך לשנות אותו. 

זהו, אני חושב שאני יכול להצביע. גברתי, בבקשה. 

<עירית ויסבלום:>
לגבי הצבעה אני לא - - -

<היו"ר משה גפני:>
על הצבעה אני מחליט. אני יכול להצביע. 

<עירית ויסבלום:>
אדוני אמר שיש פה בעיה משפטית, ולכן אני נזעקת. אני הייצוג המשפטי של רשות האוכלוסין ואני רוצה לומר שלדעתנו זו בכלל לא בעיה משפטית, משום שתשלום האגרה הוא עבור שירות. השירות שניתן הוא שירות של הנפקת דרכון, שעולה אותו דבר בין אם הוא ניתן לחמש שנים ובין אם ליותר. לרשות האוכלוסין - - -

<היו"ר משה גפני:>
יש שני אזרחים, אחד לא רוצה לתת טביעות אצבעות והשני כן רוצה לתת. החוק לא מחייב אף אחד מהם, אלא מאפשר לשניהם. זה שרוצה מקבל דרכון לעשר שנים וזה שלא רוצה מקבל דרכון רק לחמש שנים. לא ברור למה. הרי מבחינה משפטית את אותו זמן שיש לשני אני רוצה גם לעצמי. 

דבר שני, אתם גם מחייבים אותי בכסף. זאת אומרת, לא רק שאני מקבל דרכון לחמש שנים ואחרי חמש שנים אני צריך לבוא לחדש אותו, אלא גם כשאני בא לחדש אותו אז אני צריך לשלם מחיר מלא על דרכון חדש. אין כאן בעיה משפטית? האמת היא שאני לא כל כך יודע מה זה בעיה משפטית - - -

<עירית ויסבלום:>
נמצאת פה בעצם על השולחן השאלה למה אנחנו נותנים לחמש שנים ולא לעשר. הדבר הזה הוסבר באופן מפורט בדיונים בוועדה המשותפת, ואני לא זוכרת אם הסברנו את זה גם פה, אז אני אסביר את הרציונל של ההחלטה של השר. 

המאגר צריך לתת תוצאת זיהוי לרשות האוכלוסין האם האמצעים הביומטריים הם תקינים או שיש פה חשש להתחזות.  זו בעצם המטרה של המאגר, מניעת הרכשות כפולות. מאגר שמסתמך על תמונות פנים בלבד יכול לתת תוצאות זיהוי טובות לזמן של עד חמש שנים, כי תמונות משתנות. כך שאם אדם יגיע אחרי חמש שנים, קרוב לוודאי שיהיה שינוי. מדובר בשינויים שנובעים מהזדקנות - - -
<היו"ר משה גפני:>
זה לא דבר משפטי, זה דבר טכני. התמונה של בן אדם משתנית כעבור חמש שנים. אני, יש לי רישיון נהיגה עם הפנים שלי עשרים שנה נדמה לי, שלא השתנה אפילו מילימטר. 

<עירית ויסבלום:>
עכשיו המאגר לא צריך לזהות שאתה זה אותו אחד. אבל התפקיד של המאגר הביומטרי הוא לתת לרשות האוכלוסין תשובה האם האדם הוא אותו אדם או האם הוא מתחזה, ולכן זה שונה לגמרי מהתמונות בכל המסמכים הקודמים. 

<היו"ר משה גפני:>
אז זה חמש שנים, וטביעות האצבע עושות את זה לבטוח יותר. 

<עירית ויסבלום:>
כן. טביעות האצבע נשארות יציבות, ולכן במקרה הזה המאגר - - -

<היו"ר משה גפני:>
לפי דעתי זה לא עומד בבג"ץ, אם בג"ץ יתנהל נורמלי. 

<עירית ויסבלום:>
המשפט שעמד לי על קצה הלשון הוא להגיד שהגישו עתירה לבג"ץ נגד התיקון בחוק, ודווקא הנקודה של קיצור התוקף לחמש שנים לא נתקפה בבג"ץ, כי כל המומחים מסכימים עם הקביעה הזאת. 

<היו"ר משה גפני:>
תעזבי אותי מהוועדה שם, אני מדבר על עכשיו. אם אנחנו נאשר פה שמי שלא נותן טביעות אצבע יצטרך לשלם כפול, זה לא יעמוד בבג"ץ, אם בג"ץ יתנהל נורמלי. 

<עירית ויסבלום:>
אז אני מגיעה לעניין המשפטי ואומרת שמדובר במתן שירות. הנפקת דרכון עולה אותו דבר למדינה, בין אם זה לחמש שנים ובין אם לעשר שנים. זה לא חבילת עוגיות שיש בה קילו או חצי קילו. אגרה זה לא מחיר - - -
<היו"ר משה גפני:>
הבנתי. אבל מה שאנחנו דנים זה לא אותו דבר כמו עוגיות. 

<עירית ויסבלום:>
נכון, זה מה שאני אומרת. 

<היו"ר משה גפני:>
אז למה הוא משלם כפול?

<שגית אפיק:>
בדיוק. התוצאה בסוף היא שהוא משלם כפול. 

<עירית ויסבלום:>
התשלום הוא עבור הנפקת הדרכון. הנפקת הדרכון לא עולה חצי שקל פחות כשהוא ניתן לחמש שנים. וגם הסברנו שהדרכונים הביומטריים עולים יותר ובכל זאת אנחנו לא מעלים את מחירי הבסיסי – ובכל זאת הוועדה דורשת את מה שהיא דורשת. כך שיש כאן סוג של הפוך על הפוך: אנחנו לא מעלים את אגרות הבסיס למרות שיש דרכון הרבה יותר יקר - - -

<היו"ר משה גפני:>
טוב, אנחנו לא יכולים להישאר עם המצב שמי שלא נותן טביעות אצבע ישלם בעשר שנים כפול. אנחנו לא יכולים לאשר דבר כזה. 

<עירית ויסבלום:>
אני מאוד שקטה מבחינת בג"ץ.

<היו"ר משה גפני:>
אני גם מאוד שקט מבחינת ההתנהלות בעניין הזה. 

אז אנחנו הצענו שבקיץ תהיה הנחה של 20 שקלים ובחורף תהיה הנחה של 40 שקלים. אם אכן רוצים שאנשים יעברו לביומטרי ואנשים יעשו את הפעולות האלה כמו שצריך – יש מדינות בעולם שנותנות בשנה הראשונה חינם. אז פה לא נותנים חינם, אני מבין שהאוצר וועדת האגרות לא מסכימים שיהיה בחינם, אבל אני מבקש, כמו שביקשנו כולנו וכפי שהציעו חברי הוועדה, להפחית את זה ל-20 שקלים בקיץ ו-40 שקלים בחורף. 

אני גם מבקש להפחית את המחיר של הדרכון כעבור חמש שנים; לקחת מחיר מזערי, מחיר סמלי, ולא מחיר מלא. אני רוצה להצביע על זה. 
<אורי שיינין:>
כמו שאמרנו בדיון הקודם, ההפרש של 20 ו-40, אין לו מקור תקציבי, אנחנו לא יכולים לממן אותו. 

<היו"ר משה גפני:>
אז מה אתה מציע? אפשר לסגור את הישיבה, אתה רוצה?

<מיכל בירן (המחנה הציוני):>
אפשר לסגור את הכנסת, לא קורה כלום חודש. 

<היו"ר משה גפני:>
אני מציע שבחורף תהיה הנחה של 50 שקלים, בקיץ תהיה הנחה של 10 שקלים, כמו שדיברנו אצלי בחדר, ואחרי חמש שנים הוא ישלם על חצי דרכון ולא על דרכון מלא. אם אתה אומר כן אני מצביע. 

<אורי שיינין:>
לגבי הדרכון הכפול, אני חושב בדיוק כמו ה... בוא נשים את הסוגיה הזאת רגע בצד - - -

<היו"ר משה גפני:>
לא, בוא נגמור, אני לא יכול לעשות כל כך הרבה ישיבות על דבר כל כך פשוט. 

<אורי שיינין:>
יש סוגיה של כסף, שזה גובה - - -

<היו"ר משה גפני:>
בסדר, אבל אי אפשר לחייב אתה אלה שלא נותנים טביעות אצבעות לשלם בתוך עשר שנים מחיר של שני דרכונים. 

<אורי שיינין:>
אבל כפי שאמרתי כבר בדיונים הקודמים, המחיר היום הוא הפסדי. ואם אתה מנפיק את אותו שירות, זה עולה לך, אין מה לעשות. 
לגבי השאלה מה מבחינתי המקום המקסימלי שאפשר ללכת אליו – יש כמה רעיונות וניסינו לבנות כמה מודלים. מבחינתי, אם היושב-ראש מתעקש על ההנחה בקיץ, דבר שהוא בעיניי לא נכון מבחינה מקצועית, אפשר לעשות הנחה למקסימליסטים. קרי, מי שמשלם את המחיר המלא, ניתן לו את ההנחה של עשרה שקלים שהיושב-ראש מבקש; ובחורף, לאינטרנט, מה שהיושב-ראש מבקש הנחה של 50, נעשה אותה הנחה של 30 שקלים. 

<היו"ר משה גפני:>
לא בא בחשבון. עוד לרדת גם מ-40? תגיד לי, אתה באמת... אתם בכלל הייתם צריכים שבחורף זה יהיה חינם עם כל התורים בדרכונים. אני לא מקבל את זה, תגיד משהו אחר. 

<אורי שיינין:>
אני אסביר את הרציונל - - -

<היו"ר משה גפני:>
לא, אל תסביר, אני כבר אחרי ההסברים, אני כבר מכיר את כולם, אני יכול להגיד בעל-פה. את החורף אתה רוצה להוריד מה-50 שאני ביקשתי?

<אורי שיינין:>
כן.

<היו"ר משה גפני:>
לא מסכים. ואתה עוד מוריד גם מ-40? זה כבר מוגזם.

<אורי שיינין:>
אני מציע פה הרבה מעבר למה שהצענו במקור. 

<היו"ר משה גפני:>
אתה לא מציע, אתה עושה צחוק. אני לא מסכים לזה וגם לא דיברנו על דבר כזה - - -

<אורי שיינין:>
הפער יוצא - - -

<היו"ר משה גפני:>
אני לא מסכים לזה, אל תציע את זה. עם התורים שיש בלשכות, בחורף תעשה בחינם. 

<אורי שיינין:>
ביקשת שאני אציע - - -

<היו"ר משה גפני:>
אני מצביע וזהו. אני מציע הנחה של עשרה שקלים בקיץ, אני מציע הנחה של 40 שקלים בחורף. אני מסכים שזה לא יחול על ילדים; ילדים יישארו אותו מחיר, בגלל שהילדים זה לא הנחה, הילדים זה תעריף. כל ההנחות האחרות - - -

<אורי שיינין:>
לא, זה כבר יוצא מספרים שאנחנו לא יודעים לעמוד בהם. 

<היו"ר משה גפני:>
אז אל תעמדו. הילדים לא ייכללו בתוך המבצעים שעליהם אתה מדבר, הילדים זה תעריף. 

<אורי שיינין:>
תעריף מופחת ב-50%.

<היו"ר משה גפני:>
הוא לא מופחת ב-50%, זה ילדים. 

<מיכל בירן (המחנה הציוני):>
אפילו במסעדה ומטוס משלמים עליהם פחות - - -

<היו"ר משה גפני:>
כעבור חמש שנים, מי שלא נתן טביעות אצבע ויבוא לחדש דרכון, ישלם על זה 50%.

<אורי שיינין:>
את שני הדברים האלה אנחנו לא יודעים לעשות. 

<היו"ר משה גפני:>
אז אני אלמד אתכם. 

<אורי שיינין:>
אני באתי לקראתך הכי הרבה שאני יכול - - -

<היו"ר משה גפני:>
אני אלמד אתכם. 

<שגית אפיק:>
ועל שינוי פרטים לא משלמים. 

<היו"ר משה גפני:>
על שינוי פרטים לא משלמים, זה ברור לגמרי, על זה אין דיון. 

<אורי שיינין:>
אני אומר שוב, א', בנושא של חמש שנים - - -

<היו"ר משה גפני:>
אז לא משלמים על שינוי שם וכל מה שנלווה לעניין הזה. מי בעד ההצעה שלי? מי נגד? אין. מי נמנע? אין. 

הצבעה

בעד אישור התקנות – פה אחד
תקנות הדרכונים (תיקון מס' 2), התשע"ז-2017, אושרו. 
<היו"ר משה גפני:>
ההצעה אושרה, הישיבה נעולה. 

<(הישיבה נפסקה בשעה 10:04 ונתחדשה בשעה 10:07.)>
<היו"ר משה גפני:>
שגית, אני מחדש את הישיבה. 

<מיקי רוזנטל (המחנה הציוני):>
אדוני יכול לעדכן אותי?

<היו"ר משה גפני:>
כן, אני אעדכן אותך. אני מחדש את הישיבה. אני מבקש להקריא את הנוסח לפי התעריפים שאני אמרתי, ואם אתם רוצים למשוך, תמשכו. אלא אם כן אתם רוצים "כזה ראה וקדש", כלומר, מה שאתם מציעים – שנאשר. 

<אורי שיינין:>
הרב גפני, אנחנו העלינו פה הצעות, לא באנו ב - - -

<היו"ר משה גפני:>
הכול בסדר, הורדתי בעשרה שקלים את ההצעה הקודמת שהייתה פה לגבי הקיץ, השארתי את ההנחה שאתם הצעתם על החורף, ורק נשארה הבעיה שמי שלא נותן טביעות אצבע, כעבור חמש שנים המחיר בשבילו יהיה חצי. כי הבעיה שלו היא רק שהוא לא נותן טביעות אצבעות - - -
<מיקי רוזנטל (המחנה הציוני):>
אי אפשר להעניש אותו. 

<היו"ר משה גפני:>
את זה אתה לא יכול לאשר? אז אל תאשר. 

<אורי שיינין:>
לא, אני הצעתי פה הצעה - - -

<היו"ר משה גפני:>
תעשה לי טובה. 

<מיקי רוזנטל (המחנה הציוני):>
הסוגיה של שינוי השם נמצאת בנוסח שאנחנו מאשרים?

<שגית אפיק:>
זה יוכנס.

<אורי שיינין:>
גפני, משהו שהיה מוסכם לכל אורך הדרך זה הנושא שזה חל על 2017 ו-2018. כלומר, שזה חל עד סוף 2018 בכל אופן, אחרת זו בכלל בעיה אחרת, בעיית הנומרטור. על זה כבר הסכמנו. 
<היו"ר משה גפני:>
תעשו מה שאתם רוצים, אני מאשר את זה - - -

<אורי שיינין:>
לא, הרב גפני, אתה הסתמכת על - - -

<היו"ר משה גפני:>
בשביל מה הזכרת עכשיו את הנומרטור?

<אורי שיינין:>
א', הזכרתי אותו מתחילת הדיון - - -

<מיקי רוזנטל (המחנה הציוני):>
מה פתאום - - -
<אורי שיינין:>
בלי זה אי אפשר להפחית שקל, צריך למצוא מקור. 

<היו"ר משה גפני:>
אורי, תגידו אתם, אני לא אגיד. זו לא תהיה הוראת שעה, לא נבלבל עוד את הפקידים של משרד הפנים, לא נבלבל אותם. 

<מיקי רוזנטל (המחנה הציוני):>
כשאתם רוצים להעלות אתם באים הנה ומביאים צו, אז מה הבעיה? אם אחרי שנתיים תרצו להעלות, תביאו צו. 

<אורי שיינין:>
אני אבהיר. אני לא יודע איך היועצת המשפטית... אולי היא תתייחס לזה, אבל אני מכיר חוק שלא מאפשר להפחית בלי שיש מקור. אם אנחנו עושים את זה ל-2017 ו-2018 אז כן יש אפשרות כזאת, למרות שכפי שאמרתי, אין לנו גיבוי תקציבי לזה. אבל אם מעוניינים לעשות את זה קבוע... אולי היועצת המשפטית תאיר את עיניי, אבל אני לא מכיר שיש אפשרות כזאת. 
<מיקי לוי (יש עתיד):>
לא תהיה לנו ברירה אלא להצביע נגד ושהשר יבוא לכאן. גפני, נצביע נגד ושהשר יבוא לכאן. 

<היו"ר משה גפני:>
בסדר, אני מסכים ל-2017, 2018.

<אורי שיינין:>
בסדר, יש עדיין - - -

<מיקי רוזנטל (המחנה הציוני):>
לא, נגמר המשא ומתן, נגמר, אל תתחיל עכשיו, זה מעשה לא הגון.

<אורי שיינין:>
מה לא הגון?

<מיקי רוזנטל (המחנה הציוני):>
אתה אמרת שאתה רוצה 2017, 2018, שאתה מסכים רק לשנתיים, ועכשיו, אחרי שאמרנו כן, אתה אומר "רגע". לא, אין רגע ואין אבל. 

<אורי שיינין:>
אני אומר שוב, זה מגרש המשחקים. אי אפשר, אין  - - -

<מיקי רוזנטל (המחנה הציוני):>
בסדר, נגמר, הסכמנו ל-2017, 2018.

<אורי שיינין:>
מיקי, יש חוק - - -

<היו"ר משה גפני:>
בסדר גמור, יש חוק. תקריאי בבקשה. 

<שגית אפיק:>
למעשה בתוספת, ביחס לפרט 1, שמציין את האגרה הבסיסית, לגבי חודשים מרץ עד אוקטובר, במקום 245 יהיה 235; בחודשים - - -

<אורי שיינין:>
דיברנו על - - -

<שגית אפיק:>
אמרת עשרה שקלים, לא?

<אורי שיינין:>
לגבי הקיץ דיברנו רק על הלשכה. 

<שגית אפיק:>
אתה אמרת רק לשכות? לא, אתה אמרת - - -

<מיקי רוזנטל (המחנה הציוני):>
מה פתאום רק לשכות. המחיר הבסיסי. 

<אורי שיינין:>
אמרנו שנעשה הנחה למי שצריך. אי אפשר לאחוז את החבל בשלוש קצותיו. אי אפשר לומר שקטינים זה בתעריף ולכן אני נותן להם אבל באינטרנט אני גם נותן. אם אתה נותן לקטין אז אתה לא יכול לתת גם באינטרנט. 

<מיקי רוזנטל (המחנה הציוני):>
מה? 

<אורי שיינין:>
אני אסביר. אין הנחה כפולה, אין כפל מבצעים. יש הנחה אחת, שזה האינטרנט, שבה אנחנו לא נוגעים - - -
<היו"ר משה גפני:>
רגע, שנייה, עכשיו הצלחת לבלבל אותי. 

<אורי שיינין:>
לא, אני לא מנסה לבלבל אותך, אני מסביר. אם הרציונל הוא שאני רוצה להפחית ולכן אני לא נותן כפל מבצעים... אני לא נותן כפל מבצעים מצד אחד, אבל מי שהוא בתעריף... אמרת שילדים הם בתעריף, זה לא כפל מבצעים.

<היו"ר משה גפני:>
נכון. 

<אורי שיינין:>
סבבה, אז אין בעיה. אז לא יכול להיות שאנחנו נעשה גם הנחה ברגיל וגם הנחה באינטרנט, זה לא מתיישב, זה שני מבצעים שונים, כי האינטרנט זה עוד מבצע. ולכן אם מפחיתים, אז מפחיתים רק את - - -

<היו"ר משה גפני:>
האינטרנט זה מבצע או חלק מהבסיס?

<אורי שיינין:>
בעיניי זה מבצע. 

<עירית ויסבלום:>
כתוב "אגרה מוזלת". 

<היו"ר משה גפני:>
בסדר, הסכמנו שבלי המבצעים, אבל לא ילדים. הלאה. 

<מיקי רוזנטל (המחנה הציוני):>
רגע, לא הבנתי. המחיר הבסיסי יורד מ-275 ל-265?

<היו"ר משה גפני:>
נכון. 

<מיקי רוזנטל (המחנה הציוני):>
יופי. מה עוד?

<אורי שיינין:>
לשיטת היושב-ראש החורף יורד מ-195 ל-155.

<היו"ר משה גפני:>
כן. הלאה. תמשיך מסודר. 

<אורי שיינין:>
ויש את סעיפי ההנחה, שצריך לומר שהם חלים כביכול על התעריף המקורי. 

<מיקי רוזנטל (המחנה הציוני):>
רגע, אבל קטין - - -

<היו"ר משה גפני:>
קטין לא, קטין זה המחיר - - -

<אורי שיינין:>
קטין, אמרת, זה המחיר. זה בסדר - - -

<היו"ר משה גפני:>
נכון, זה המחיר הבסיסי, ועליו חלות ההפחתות אותו דבר. 

<מיקי רוזנטל (המחנה הציוני):>
ההפחתות של עשרה שקלים, כן?

<היו"ר משה גפני:>
כן. 

<מיקי רוזנטל (המחנה הציוני):>
בסדר, אני רק רוצה לוודא. 

<היו"ר משה גפני:>
ועל האחרים לא. בסדר, הסכמתי. 

אורי, לגבי הנושא של החלפת שם והחלפת כתובת, ברור שעל זה לא משלמים. 

<אורי שיינין:>
זה ברור, אבל במסגרת הסיכומים. 

<עירית ויסבלום:>
חבל שהסכמנו לזה בדיון הראשון, כי אז היה לנו קלף מיקוח - - -

<היו"ר משה גפני:>
על זה לא משלמים, לא עולה על דעת אף אחד שעל דבר כזה ישלמו, ואני גם לא חושב שאתם מבקשים את זה. 

<עירית ויסבלום:>
ביקשנו - - -

<היו"ר משה גפני:>
הבקשה שלכם בעניין הזה הייתה בטעות. 

<מיקי רוזנטל (המחנה הציוני):>
הם ביקשו וחזרו בהם, בלחץ הוועדה. 

<היו"ר משה גפני:>
אני מאוד מעריך אתכם ולכן אני אומר שהבקשה שלכם הייתה בטעות. 

<עירית ויסבלום:>
היא לא הייתה בטעות - - -

<היו"ר משה גפני:>
בסדר, בסדר, אל תצפו מאיתנו, באמת, מספיק, אל תהיו כאלה...

הדבר השלישי הוא שאם מישהו לא נותן טביעות אצבעות והוא מגיע כעבור חמש שנים ונדרש לשלם פעם נוספת על דרכון, בניגוד לחברו שנתן טביעות אצבעות – הוא ישלם חצי מהמחיר על הדרכון לחמש שנים. 

<עירית ויסבלום:>
אין הסכמה וגם השר לא מסכים. אני חייבת להגיד – שוב, זה כבר לא עניין משפטי, אז אולי מישהו יסביר לי, כי אולי אני לא מבינה – שאני לא מצליחה להבין את הלוגיקה של הדרישות של הוועדה. ואני לא מתכוונת כרגע לנושא לחמש/עשר - - -

<מיקי רוזנטל (המחנה הציוני):>
אני אסביר לך אם את רוצה - - -

<היו"ר משה גפני:>
רגע, מה היא לא מבינה?

<מיקי רוזנטל (המחנה הציוני):>
היא לא מבינה למה אנחנו דורשים שאחרי חמש שנים - - -

<עירית ויסבלום:>
לא, לא, אני לא מדברת על זה, אני שמה את זה רגע בצד. בעצם אנחנו הגענו לפה עם נוסח מסוים שמבקש להתאים את מצב הגבייה לתקופה של הביומטרי חובה על כל התושבים. אז הוועדה מתנגדת לחמש/עשר, אוקיי, זה מובן, ענינו על זה ואני משאירה את זה בצד. אבל מה הוועדה באה עכשיו ודורשת הפחתות?
אז קודם כול, כבר הסכמנו בדיון הראשון לוותר על השינויים וכו'. וזו לא טעות, הסכמנו. כי זה היה חלק מה... להגיד משחק? לא יודעת אם להגיד משחק - - -

<מיקי רוזנטל (המחנה הציוני):>
הסדר, תגידי הסדר. 

<היו"ר משה גפני:>
לא משחק. 

<עירית ויסבלום:>
בסדר, אז לא משחק. משא ומתן, מסחרה וכו'. ככה פשוט זה נראה לי. 

<מיקי רוזנטל (המחנה הציוני):>
זאת גישה נורא מתנשאת שמתייחסת אל הכנסת כחותמת גומי, ואני לא מקבל אותה, גברתי, אני מבקש ממך לחזור בך מהביטויים האלה. אנחנו חברי כנסת, אנחנו דואגים לציבור לא פחות מכם, זה הכול. אז להגיד שאנחנו עושים פה מסחרה זה מעליב, זה פוגע ואני מבקש ממנה לחזור בה. 

<עירית ויסבלום:>
אני חוזרת בי - - -

<היו"ר משה גפני:>
מאה אחוז, הניסוח לא היה מוצלח. אגב, לי אין אינטרס בזה, בגלל שאין לי דרכון ואני לא נוסע לחוץ לארץ. אני דואג לכל הציבור, לא לעצמי. 

<מיקי רוזנטל (המחנה הציוני):>
אנחנו דואגים לחברי הכנסת שנוסעים המון... הוא לא נוסע ואני לא נוסע, אבל אלה שנוסעים המון, צריך לדאוג להם. 

<עירית ויסבלום:>
אני רוצה להסביר שיש נקודה שלא מובנת. אם אנחנו באים עם שינויים שמחויבים לאור המעבר לתקופת חובה, על מה מבוססת הדרישה של הוועדה לעשות את כל ההפחתות של חורף, קיץ וכו'? אין לזה שום רציונל. אז מה, אז הרציונל הוא שהמדינה החליטה לעבור לביומטרי וזה לא מקובל עלינו אז נציק עכשיו במנגנון אחר? מה הרציונל של - - -

<היו"ר משה גפני:>
שאלת, בסדר, לא צריך לשאול אותנו כל כך באריכות, הבנתי. מה התפקיד שלך?

<עירית ויסבלום:>
ייעוץ משפטי. 

<היו"ר משה גפני:>
אני לא יודע אם את היית, אבל הייתה ישיבה קודמת של ועדת הכספים על מחירי האגרות. הישיבה התפוצצה ולא אישרנו אותה, בגלל נתב"ג. אנחנו טענו שהמחירים גבוהים. גם אז דובר על שינויים בין החורף לקיץ. היה דיון דומה לדיון הזה, לא קשור לביומטרי, ולא אושרו האגרות שאתם ביקשתם. 

<עירית ויסבלום:>
אבל אז רצינו להעלות בקיץ, בעוד שפה אנחנו לא מעלים כלום. 

<היו"ר משה גפני:>
בסדר, אני לא נכנס לפרטים, בגלל שאז הפיצוץ הגדול באמת היה על נתב"ג, זאת האמת. אבל היה גם בתעריפים - - -

<עירית ויסבלום:>
לא, הסכמנו להוריד אז בנתב"ג, והוועדה לא אישרה כי היא לא הסכימה להעלות בקיץ, כמו שאנחנו רצינו. 

<היו"ר משה גפני:>
נכון, נכון, אז אני אומר - - -

<עירית ויסבלום:>
- - - 

<היו"ר משה גפני:>
למה את צריכה להתווכח איתי? מה זה משנה? הפרטים לא חשובים. לא אושר, בלי קשר לביומטרי. 
שאלת האם כתוצאה מזה שהמדינה החליטה לעשות ביומטרי מתנהל הוויכוח. התשובה היא לא. התשובה היא שאנחנו סבורים שהמחירים בארץ הם גבוהים מדי. כך אנחנו סבורים. אנחנו חושבים שבעקבות הביומטרי יש עוד תקלה – הנושא של מי שלא נותן טביעות אצבעות. זהו, זה הנושא שנוגע לביומטרי. שאר הדברים זה אותו ויכוח שהיה כל הזמן על מחירי הדרכונים, על המציאות הזאת שבה - - -
<עירית ויסבלום:>
אני יכולה להגיש לוועדה מחירים בעולם ותראו שדרכון זה דבר יקר. 

<היו"ר משה גפני:>
תני לי להשלים. היות שאני רוצה לעזור למשרד הפנים, אני רוצה לגמור את העניין הזה. הסכמתי לרדת מכל התביעות שהיו בוועדה הקודמת: לא הנחה של 20 שקלים בקיץ אלא הנחה של עשרה שקלים; לא הנחה של 50 שקלים בחורף, אלא לקבל את ההצעה שלכם, שכבר הצעתם, משרד האוצר בעיקר, שבחורף תהיה הנחה של 40 שקלים. אני סבור שבחורף צריך היה לעשות חינם. לאור הלחצים שיש בעקבות הביומטרי בקיץ בלשכות, שזה דבר נורא ואיום – שהבן אדם ידע שהוא יוצא מהתור הזה בחורף והוא ילך ויקבל דרכון בחינם. אבל לא ביקשנו את זה, נשארנו עם ההצעה שלכם, אמרנו שזה יישאר בחורף 40 שקלים. הדבר היחיד הנוסף שביקשתי זה שאם בן אדם לא נותן טביעות אצבעות והוא מבקש כעבור חמש שנים דרכון חדש, בגלל שאתם מכריחים אותו, הוא ישלם חצי מהמחיר. לא להעניש אותו כל כך, זה הכול. ועל זה הצבעתי. 

אה, רגע, וביקש אורי שהיות ש – אני לא רוצה להזכיר את המילה הזאת – שזה יהיה ל-2017, 2018. הרב ארבל, מה אתה אומר? אני פה בעמק הבכא. אורי, יש לנו בעיות יותר קשות מזה. אז מה לעשות? לנעול את הישיבה?
<אורי שיינין:>
אולי נעשה התייעצות. 

<היו"ר משה גפני:>
אפשר לעשות התייעצות, אבל זה מיותר. אני מבין שאתה לא יכול להסכים לדבר הזה, אז תזרוק את זה עלינו. 

<אורי שיינין:>
אתה מכיר אותי ואני מכיר אותך, אנחנו אנשים אחראים. 

<היו"ר משה גפני:>
בסדר, לפי דעתי הלכנו פה באחריות עד קצה גבול היכולת. אגב, אני חוזר ואומר לפרוטוקול שאני נגד הדרכון הביומטרי, אני נגד זה. עוד יותר מרגיזות אותי טביעות האצבעות. אני הצבעתי נגד בקדנציה הקודמת, כשהיה הסיפור בוועדה שעסקה בעניין הזה. אני נגד זה, אני חושב שזה לא נכון - - -

<מיכל בירן (המחנה הציוני):>
גם אני. והסכמתי לעשות את הדרכון הדיפלומטי של הח"כים רק כי הם הבטיחו שזה לא יהיה במאגר. אבל לאנשים בעצם אין ברירה. 
<היו"ר משה גפני:>
נכון. 

<מיכל בירן (המחנה הציוני):>
ואז גם יקנסו אותם על זה. 

<היו"ר משה גפני:>
הם היו צריכים לקפוץ על המציאה. 

<מיכל בירן (המחנה הציוני):>
לגמרי. 

<היו"ר משה גפני:>
אני מציע פה הרבה פחות ממה שחשבתי. 

(התייעצות של נציגי הממשלה; הפסקה בלתי מוכרזת). 

רבותיי, אני מבקש להודיע לוועדה, בלי קשר לדרכונים, שהיות שיש מחלוקת גדולה בעולם בנושא ההתנחלויות, אני מתכוון לשבת עם הפלסטינים כדי לבדוק האם עמונה למשל מפריעה להם. אם היא מפריעה להם, נשב איתם... נראה, אני עוד צריך להחליט בעניין הזה. אם זה מפריע להם אז אני, ככל הנראה, אגבש פשרה בינם לבין הבית היהודי, כדי לראות... היות שיש מחלוקת גדולה בעם, שמגיעה ליסוד הקיום של העם בישראל... יש כאלה שמתנגדים לזה בכל תוקף, הם אומרים שזה מביא מלחמות, ויש כאלה שאומרים להפך, שארץ ישראל היא שלנו. לכן אני הולך לעשות פשרה, אני אעשה איזו ישיבה עם הפלסטינים, נראה אם זה מפריע להם, ואם כן, כדי למנוע פילוג בעם וכדי למנוע את המחלוקת הקשה שיש בעם שלנו, אני אנסה לעשות פשרה בין הפלסטינים לבין הבית היהודי. 
<מיכל בירן (המחנה הציוני):>
תמיד אני אומרת לך שהפרוטוקול לא מבין סרקזם, אבל פה גם אני בקושי הבנתי. 

<קריאה:>
זה לא התחיל בוועידת "הארץ"?

<מיקי לוי (יש עתיד):>
מיכל, לא הסתכלת על החדשות הבוקר? 

(המשך התייעצות של נציגי הממשלה; הפסקה בלתי מוכרזת).
<מיקי לוי (יש עתיד):>
אורי, כמה כסף חסר לך?

<היו"ר משה גפני:>
התברר שבכלל לא חסר לו. בשביל עשרה שקלים?

<מיקי לוי (יש עתיד):>
זה לעג לרש. בוא'נה, מצאתם כסף ל"נטו משפחה", אתה יכול להגיד לי מאיפה?

(המשך התייעצות של נציגי הממשלה; הפסקה בלתי מוכרזת).
<היו"ר משה גפני:>
זהו, הישיבה נעולה. 

<(הישיבה נפסקה בשעה 10:25 ונתחדשה בשעה 10:30.)>
<היו"ר משה גפני:>
אני מחדש את הישיבה. ביקש אורי שיינין שזה יהיה רק לשנתיים. אני נעתרתי לבקשתו, על דעת חברי הוועדה, וזה יהיה רק עד סוף 2018. כלומר, כל ההחלטה על מחיר הדרכונים שהתקבלה עכשיו היא רק עד סוף 2018, ואם רוצים אחר כך שלדרכונים יהיה מחיר, אפילו עשרה שקלים, אתם תצטרכו לבוא לפה לוועדה עם תקנות חדשות בסוף 2018. בנוסף, תחילת ההחלטה הזאת היא מיום הפרסום ברשומות. 

<מיקי לוי (יש עתיד):>
אדוני, הערה לפרוטוקול. לפני שבוע הסתיים הזמן שהקצבת לנושא הפצועים הסורים; להסכמים בין משרד הביטחון, משרד הבריאות, משרד האוצר לבין בית החולים. אני רוצה להתריע שבית החולים, בגלל החוב הקודם שלו... נכון שהם הגיעו ל-1.4, שזה יפה, בגלל התערבותך - - -

<היו"ר משה גפני:>
אתה צודק, אני אבדוק את זה. 

<מיקי לוי (יש עתיד):>
אני מבקש לדעת מה קורה עם החוב הקודם. 

<היו"ר משה גפני:>
אני אבדוק את זה ואני אביא את זה לוועדה. תודה רבה, הישיבה נעולה. 

<הישיבה ננעלה בשעה 10:30.>

